उद्योग और परिश्रम की इस परंपरा ने वैदिक काल से लेकर ग्याहरवीं शताब्दी तक भारत को विश्व का सिरमौर बना कर रखा और भारत सोने की चिड़िया कहा जाने लगा। सुप्रसिद्ध विचारक मार्क ट्वेन ने भारत की बौद्धिक प्रतिमा तथा उद्यमशीलता को देख कर ही कहा था- ‘‘सारे संसार का प्रारंभ भारत से हुआ है, वहीं पहली सभ्यता का जन्म हुआ। वहीं पर भौतिक संपदा का संचय तथा संवर्धन सर्वप्रथम हुआ, वहां कठिन परिश्रम करने वाले विचारकों तथा ज्ञानियों की बडी संख्या थी, वंहा वन और खनिज संपदा थी और उसके साथ थी एक चैतन्य आत्मा’’। भारत की वैदिक ज्ञान परंपरा ने भारतीयों को कल्पनाशील और उद्यमशील बनाया, जिसके आधार पर उन्होंने शोध करके प्रकृति प्रदत्त विभिन्न तत्वों का परिष्करण करके उसका उपयोग मानव जीवन को और अधिक सुगम और सुविधापूर्ण बनाने के लिए किया।